Pavol Hrnčiar

Prof. RNDr. **Pavol Hrnčiar**, DrSc. (* 16. január 1930, Tomášovce – † 22. august 2007, Bratislava) bol slovenský chemik a vysokoškolský pedagóg.

## Životopis
Pavol (Pavel) Hrnčiar sa narodil a vyrastal v rodine železničiara v Tomášovciach pri Lučenci. Základnú školu absolvoval v rodnej obci a vo Zvolene. V rokoch 19411949 študoval na gymnáziu v Lučenci, kde aj maturoval. Od roku 1949 študoval chémiu na Prírodovedeckej fakulte Univerzity Komenského v Bratislave (PríF UK), ktorú ukončil v roku 1953.

Po absolvovaní vysokej školy nastúpil na Katedru organickej chémie PriF UK ako asistent. Na tejto katedre pôsobil až do roku 1999, keď odišiel do dôchodku. V roku 1961 na Prírodovedeckej fakulte UK obhájil kandidátsku dizertačnú prácu a získal vedecko-pedagogický titul CSc.. V roku 1963 sa habilitoval na docenta organickej chémie. V roku 1975 obhájil doktorskú dizertáciu a stal sa doktorom chemických vied (DrSc.), vedný odbor organická chémia. V roku 1980 bol menovaný univerzitným profesorom v odbore organická chémia na PriF UK. V rokoch 19691970 bol prodekanom PriF UK a v rokoch 19901997 prvým prorektorom Univerzity Komenského v Bratislave. Zomrel v auguste roku 2007 a je pochovaný na Martinskom cintoríne v Bratislave.

## Dielo
Pavol Hrnčiar celú svoju profesionálnu kariéru zasvätil rozvoju organickej chémie na Univerzite Komenského. Už po niekoľkých rokoch od nástupu na fakultu začal prednášať základný kurz organickej chémie a túto prednášku mal prakticky až do svojho odchodu do dôchodku. Medzi študentami bol obľúbený pre svoju priamosť v jednaní a zápal s akým prezentoval matériu organickej chémie. Jeho zaujímavé a zrozumiteľné prednášky pritiahli k štúdiu organickej chémie mnoho talentovaných študentov. Počas svojho pôsobenia na univerzite profesor Hrnčiar sa vzorne staral o to, aby študenti mali z čoho študovať. Bol autorom alebo spoluautorom viacerých vysokoškolských skrípt. Jeho hlavné dielo učebnica *Organická chémia* z roku 1975 vyšla v štyroch prepracovaných vydaniach a stala sa celoštátnou učebnicou organickej chémie. Pri jej koncipovaní profesor Hrnčiar využil moderný koncept vysvetľovania vlastností a reakcií organických zlúčenín na základe poznania ich elektrónovej štruktúry a reakčných mechanizmov. Matériu organickej chémie rozvíjal aj v rámci Slovenskej chemickej spoločnosti, kde po dvadsať rokov viedol Odbornú skupinu organickej chémie. Pri svojom entuziazme o organickú chémiu nezabúdal ani na študentov stredných škôl. So svojimi spolupracovníkmi bol autorom stredoškolskej učebnice chémie.

Vedecky sa profesor Hrnčiar profiloval už v začiatkoch svojho pôsobenia na univerzite. Zaoberal sa syntézou organických zlúčenín. Predmetom jeho záujmu boli predovšetkým cyklické ß-diketóny, vypracoval metódu ich syntézy a študoval ich vlastnosti. Publikoval aj viacero pôvodných vedeckých prác z organickej fotochémie a na sklonku svojej vedeckej kariéry sa zaujímal aj o syntézu a vlastnosti trikarbonylchrómových komplexov ftalidov a indandiónov. Profesor Hrnčiar je autorom alebo spoluautorom viac ako 180 pôvodných vedeckých publikácií. V rokoch 19692000 bol predsedom redakčnej rady chemického časopisu *[[Chemical Papers]]* a v rokoch 19911996 predsedom redakčnej rady časopisu *[[Naša univerzita]]*.

Nemenej významnou je spoločenská angažovanosť profesora Hrnčiara. Počas celého svojho života bol zástancom demokratických princípov fungovania spoločnosti. Za svoju angažovanosť prodekana fakulty v rokoch 19691970 bol neskôr normalizačným režimom odsunutý do úzadia. O to intenzívnejšie sa profesor Hrnčiar zapojil do
reforiem školstva a vzdelávania po páde komunistického režimu v roku 1989. Svojou odbornou autoritou aj z pozície prorektora Univerzity Komenského sa významne zasadil o reformy školského systému a ponovembrové premeny vysokých škôl na moderné vzdelávacie inštitúcie. Zaslúžil sa aj o reformy v oblasti vedy a výskumu a presadzoval výrazné zmeny v organizácii a financovaní vedy a výskumu na Slovensku.

## Knižné publikácie (výber)
* HRNČIAR, Pavol. Organická chémia. 2. upr. vyd. Bratislava: Slovenské pedagogické nakladateľstvo, 1982.
* HRNČIAR, Pavol. Organická chémia. 4. vyd. Bratislava: Vydav. Univ. Komenského, 1997. ISBN 80-223-1161-8.
* HRNČIAR, Pavol. Organická chémia v príkladoch. 4. vyd. Bratislava: Vydav. Univ. Komenského, 1998. ISBN 80-223-1275-4.
* HRNČIAR, Pavol, Josef PACÁK a Pavel PETROVIČ. Chémia pre 2: roč.gymnázií. Josef Pacák,... Ilustr.Miroslava Jakešová. Z čes.orig.prel.Pavol Hrnčiar,Pavel Petrovič. 4.vyd. Bratislava: SPN, 1994. ISBN 80-08-02324-4.

## Ocenenia (výber)
* 1978 – Cena SNP
* 1990 – Hanušova medaila Československej spoločnosti chemickej
* 1990 – Zlatá medaila Prírodovedeckej fakulty UK
* 1993 – Zlatá medaila Farmaceutickej fakulty UK
* 1995 – Zlatá medaila Slovenskej chemickej spoločnosti
* 1995 – Veľká zlatá medaila UK

## Referencie

## Externé odkazy
* Zoznam diel Pavla Hrnčiara v súbornom katalógu Slovenskej národnej knižnice

Kategória:Osobnosti z Tomášoviec (okres Lučenec)
Kategória:Slovenskí chemici
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Vyučujúci na Prírodovedeckej fakulte Univerzity Komenského v Bratislave
Kategória:Absolventi Prírodovedeckej fakulty Univerzity Komenského